Nezape errete onini Pascoatoui madirra zama onihi onihicca naco Zerozareuarri rrauirronana canarrari.
Uada ssiuarrape uima mittemanarrari:
—Zeso arra Zerozareza bacco nabote naui −quenaza uatizemanarrari.
Nazapa poccadeni uatizehe bica taniuarrine birirrari eppe ti quenaza —Zeso bacco irrizana −quenaza rrauirronarrari.
Madirra motapa birirrari eppeza rraui bina inarronemanarraro,
—Rraui bica taniuarrine –quenaza.
Madirra motapa birirrari eppe zorrorro zorrorro canarronaza uaua narronemanarrari:
—Deopa deni torraui,
deni torraui!
Ia Zozossede onima ccarronarrariza biquehera torrana,
torrana!
−narronemanarrari.
—Pouapa ia Izarraeo potemauideni icca tamine!
Pouaza biquehera torrana,
torrana!
−narronemanarraride.
Zesopa rrauiza borro qqui tazapa narrariza touittari-zanaporraride.
Narrarope pina Deo Atti cacomerabote Zacaria dozo inaporrarossa narrarode:
—Oza panani Siaouarri timadimanarrarope ticappinemana terrerarri.
Arrana ticcadeni taminepa borro napizatiza bacco narronauitoui
−naporraro Deo Atti dozo naniza.
Narraro uimape Deo Atti dozo naporraroza auato taporaha taide ia poua uatimadepe ibodiza uima auato terreraccade.
Zotodena Zeso aua porimacossaniza zoqqueza nauatoniui nattinina Deo Atti dozo naporrarocca uima ibodiza auatomarrarode.
Nazana ettipe:
—Rrehe,
nema narrarope Zeso pouazana torrani qqui inapode −inarrarode.
Madirrapa Razaro ppa tozaraha Zeso uaua naza nauatonirrari qqui toquenarraridenipa poua tauimari uati nimanimana-pomarraride.
Nazapa madirra bazimapa:
—Zeso rrauiza bacco irrizana −quenaza Zesotoui rrauirronarrari.
Pouadenipa —Zeso canauatori canaui −quenaui uima mittemanaporra narrari.
Naraha zodeodeni mota marinarra parizeoza rrehe quenarraridenipa pouadenira uimahaha canarrari nade:
—Arrina,
iape irronerizani tarri.
Pouaha deni torraui.
Madirra bazima pouaza toquerrenaui −quenaui nade.